ইত্তেফাক সহ কয়েকটি দৈনিক দিয়েছে এই খবর৷ শিরোনাম, ‘চাকরি করতে এসেছি কী মার খাওয়ার জন্য'৷ বৃহস্পতিবার পাবনায় এক মতবিনিময় সভায় সরকারি কর্মকর্তারা তাঁদের ওপর নির্যাতনের নানা বিবরণ প্রকাশ করেন৷ গত শুক্রবার জেলা প্রশাসনের তৃতীয় শ্রেণীর নিয়োগ পরীক্ষা চলাকালে শতাধিক সন্ত্রাসী হামলা চালায় পাবনার সরকারি কর্মকর্তাদের ওপর৷ দৈনিক যুগান্তর বিষয়টিকে শিরোনামে ফুটিয়ে তুলেছে এভাবে, ‘পাবনায় সুশীল সমাজের সামনে কান্নায় ভেঙ্গে পড়লেন কর্মকর্তারা'৷ এদিকে সরকারি কর্মকর্তাদের নির্যাতনের অভিযোগে আটকদের মুক্তির দাবিতে পাবনায় বিক্ষোভ-সমাবেশ করেছে ক্ষমতাসীন দলের নেতা-কর্মীরা৷